Ifølge en mail fra Danske Spil er det rigtigt at skrive "Lotto millionæren" og forkert at skrive "Lotto-millionæren". Lotto

”En meget klodset formuleret mail”.

Sådan beskriver nyhedsredaktør på Lolland-Falsters Folketidende, David Arnholm, den mail fra Danske Spil, som han og en lang række andre journalister og nyhedsredaktioner modtog onsdag.

I mailen skriver Danske Spils pressechef, Marie Grabow Westergaard, til redaktionerne, at Danske Spil henstiller til, at koncernens varemærker – for eksempel Lotto – i artikler skal anvendes ”i ubøjet/uændret” form og ”som minimum” altid skrives med stort begyndelsesbogstav.

Herefter følger et skema med eksempler på rigtigt og forkert. For eksempel fremgår det, at det er forkert at skrive ’Lotto-millionæren’ – det rigtige er ’Lotto millionæren’. Ligeledes er det forkert at skrive ’Lottokupon’, men rigtigt at skrive ’Lotto kupon’. Og det er forkert at skrive ’Lottos historie’, men rigtigt at skrive ’historien om Lotto’.

Virker spøjst

Mailen fra Danske Spil fik hurtigt en række af journalisterne i modtagerfeltet til at svare med henvisning til retskrivningsordbogen. En af dem var David Arnholm fra Lolland-Falsters Folketidende.

”Det er lidt kikset, at det, de angiver som det forkerte, faktisk er det rigtige ifølge retskrivningsordbogen. Det virker bare spøjst – jeg har aldrig set en lignende mail,” siger han.

Gitte Luk, der underviser i blandt andet grammatik og retstavning på Danmarks Medie- og Journalisthøjskole, bekræfter, at flere af Danske Spils ”rigtigt”-løsninger i virkeligheden er forkerte.

”Alle sammensatte substantiver på dansk er i ét ord. Og det vil være mest korrekt at skrive med lille begyndelsesbogstav. Man kan godt skrive med bindestreg, men det er lidt stavepladeniveau,” siger hun og tilføjer:

”Men det værste er næsten, at de forsøger at styre en sproglig, redaktionel frihed.”

David Arnholm fortæller da også, at hans redaktion ikke har planer om at følge Danske Spils anvisninger.

Danske Spil: Ikke for at genere nogen

Hos Danske Spil er pressechef Marie Grabow Westergaard klar over, at de ikke kan bestemme over redaktionerne.

”Men jeg håber da, at folk ville tage vores henstilling,” siger hun.

Pressechefen forklarer, at det er et juridisk spørgsmål om at beskytte koncernens varemærker, der fik hende til at sende mailen.

”Hvis vi gerne vil beskytte vores varemærke, så er vi også forpligtet til at oplyse redaktioner om, hvordan vi ønsker, man skal bruge vores varemærker. Det er en rent juridisk øvelse,” siger hun.

”Men jeg er da helt klar over, at det i forhold til retskrivningsordbogen ikke er den måde, man laver sammensatte ord på i Danmark. Det er også fint. Men når du har et varemærke, så bøjer du det bare ikke på den måde.”

Nyhedsredaktør på Lolland-Falsters Folketidende mener, det fremstår kikset og klodset. Kan du følge ham?

”Jeg kan sagtens se, hvad han mener. Men vi gør det jo ikke for at genere nogen. Det er af juridiske hensyn og for at sikre os, at folk er klar over, hvordan vi ønsker, man skal skrive vores varemærker,” siger pressechefen.

Her er Danske Spils skema over, hvordan det er forkert og rigtigt at skrive Lotto: